钦定古今图书集成/明伦汇编/氏族典/第365卷 > 《廖用贤尚友录》 > 岑彭
## 钦定古今图书集成/明伦汇编/氏族典/第365卷 > 《廖用贤尚友录》 > 岑彭

按《后汉书岑彭传》，“彭字君然，南阳棘阳人。王莽时，守
本县长。汉兵攻拔棘阳，彭将家属奔甄阜，阜死，乃举
城降。更始封为归德侯，令属伯升。及伯升遇害，彭复
为朱鲔校尉，迁颍川太守。光武即位，拜廷尉，与吴汉
等围洛阳，说降朱鲔。建武二年，使彭击荆州，下犨、叶
等十馀城，迁征南大将军。三年，更封彭为舞阴侯。九”
年，公孙述遣其将任满、田戎、程汎将数万人据荆门，
以拒汉兵。十一年，彭与吴汉攻之，拔武阳，去成都数
十里，势若风雨，所至皆奔散。述大惊，以刺客诈为亡
奴降，夜刺杀彭。谥曰壮侯。子遵嗣。